DÔVODOVÁ  SPRÁVA

Všeobecná časť

	Uznesením vlády SR č. 830 z 3. septembra 2003, vláda SR schválila materiál „Zásady novelizácie zákonov upravujúcich komory“, ktoré na rokovanie vlády SR predkladalo Ministerstvo spravodlivosti SR, v ktorom sa uložilo pripraviť návrh na zmeny právnych predpisov upravujúcich komory.

	Poslanie Slovenskej poľnohospodárskej a potravinárskej komory, zriadenej zákonom SNR č. 30/1992 Zb. v znení zákona č. 448/2001 Z. z. ako neštátnej, verejnoprávnej a samosprávnej inštitúcie, je uplatňovať oprávnené záujmy svojich členov pri tvorbe a uskutočňovaní hospodárskej a sociálnej politiky štátu, podporovať a chrániť ich hospodárske, sociálne, spoločenské a podnikateľské záujmy.

	Členstvo v komore vzniklo zo zákona, t.j. od 29. novembra  2001 fyzickým osobám, právnickým osobám zapísaným v obchodnom registri, ktoré vykonávajú podnikateľskú činnosť v poľnohospodárstve a potravinárstve a v biologických, technických a v obchodných službách pre poľnohospodárstvo a potravinárstvo.

	Hlavným cieľom predloženého  návrhu zákona je zrušiť povinné členstvo v komore, čo je v súlade so schválenými zásadami.

	Predložený návrh zákona nebude mať dopad na štátny rozpočet, ani na zamestnanosť, ani na životné prostredie.

	Ministerstvo financií SR oznamuje listom z  8.1.2004 č. 28819/2003-81, že berie na vedomie, že predkladaný návrh nebude mať dopad na štátny rozpočet, zamestnanosť, ani na životné prostredie.	
	
Návrh zákona je s súlade s Ústavou Slovenskej republiky a medzinárodnými zmluvami, ktorými je Slovenská republika viazaná.

DOLOŽKA  ZLUČITEĽNOSTI
právneho predpisu
s právom Európskych spoločenstiev a právom Európskej únie

1.   Navrhovateľ právneho predpisu: vláda Slovenskej republiky 

2.  Názov právneho predpisu: Návrh zákona,  ktorým sa mení a dopĺňa zákon Slovenskej národnej rady č. 30/1992 Zb. o  Slovenskej poľnohospodárskej a potravinárskej komore v znení zákona č. 448/2001 Z. z. 

3.   Záväzky Slovenskej republiky vo vzťahu k Európskym spoločenstvám a Európskej únii:

a)	Návrh zákona svojou problematikou nepatrí medzi prioritné oblasti aproximácie práva podľa čl. 70 Európskej dohody o pridružení a ani medzi priority odporúčané v Bielej knihe. Problematika návrhu nariadenia vlády nie je prioritou podľa NPAA, nie je prioritou podľa Partnerstva pre vstup, nie je prioritou podľa screeningu 2001 a nie je prioritou podľa Plánu legislatívnych úloh vlády Slovenskej republiky na rok 2002.
b)	Slovenská republika nemá v danej oblasti žiadne negociačné požiadavky.

4.  Problematika návrhu právneho predpisu nie je upravená v práve Európskych spoločenstiev a v práve Európskej únie.

5. Stupeň zlučiteľnosti návrhu právneho predpisu s právom Európskych spoločenstiev a právom Európskej únie:

		Vzhľadom na vnútroštátny charakter upravovanej problematiky je bezpredmetné vyjadrovanie stupňa zlučiteľnosti návrhu právneho predpisu s právom ES/EU

6.  Gestor  (spolupracujúce rezorty): 

7. Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie:

Bez účasti expertov.

Osobitná časť

K bodu 1
	Ide o opravu chybného uvedenia sídla komory, ktorá mala a má sídlo v  Bratislave.

K bodu 2
	Ruší sa povinnosť fyzických osôb a právnických osôb vykonávajúcich podnikateľskú činnosť vo vymenovaných oblastiach na nepovinné členstvo v komore. Ustanovuje sa spôsob vzniku a zániku členstva v komore.

K bodom  3 a 4
	Upresňuje sa spolupráca komory a príslušných štátnych orgánov a vypúšťa sa znenie písmena c) z § 3 ods. 1.

K bodu 5
	Týmto ustanovením sa rozširuje poskytovanie služieb pre členov komory.

K bodu 6
	Upresňuje sa pôsobnosť regionálnej komory, ktorej činnosť upravia stanovy komory.

K bodu 7
	Úpravu dĺžky funkčného obdobia predsedu a podpredsedu komory upravia stanovy komory.

K bodu 8
	Stanovy komory budú upravovať aj spôsob a voľbu delegátov na valné zhromaždenie komory.

K bodu 9
	Navrhuje sa, aby valné zhromaždenie sa schádzalo jedenkrát za rok, namiesto dvakrát za rok.

K bodom 10 až 12
	Upravuje sa zvolávanie dozornej rady a predstavenstva komory na štyrikrát do roka. Funkčné obdobie upravia stanovy komory.

K bodu 13
	Rozširuje sa financovanie komory aj o príjmy za vzdelávanie a poradenskú činnosť a realizáciu podporných programov.

K bodu 14
	Ustanovuje sa možnosť vzniku regionálnej komory aj na inom ako územnom princípe, podľa návrhu ustanovenia aj na komoditnom princípe.  Túto činnosť upravia stanovy komory.

K bodu 15
	Ustanovuje sa v lehote šesť mesiacov od 1. decembra 2004  upraviť stanovy komory podľa tohto zákona. Ak komora v ustanovenej lehote neupraví svoje stanovy, tieto po zákonnej lehote stratia platnosť, čím by došlo k znefunkčneniu komory.

K čl. II
	Účinnosť zákona sa navrhuje 1. decembra   2004.